PE-man pleit vir gesin se veiligheid voor hy rower skiet | Netwerk24
PE-man pleit vir gesin se veiligheid voor hy rower skiet
Deur Cara-Lee Dorfling 20 September 2019 21:24
Oomblikke voordat 'n man Vrydagoggend een van drie vermeende rowers in die maag geskiet het, het hy by hulle gepleit om nie sy vrou en kinders seer te maak nie.
Die polisie staan op die toneel in Algoapark waar 'n vermeende rower Vrydagoggend deur 'n huiseienaar geskiet is. Foto: Lulama Zenzile
Netwerk24Foto: Lulama Zenzile
Die voorval was Vrydag omstreeks 08:00 by 'n huis in Fairhamweg, Algoapark, in Port Elizabeth.
Die vrou het saam met haar kinders in die huis se oprit gesit toe een van die vermeende rowers glo 'n vuurwapen teen haar kop druk. Sy en die kinders was op pad skool toe.
Volgens kol. Priscilla Naidu, polisiewoordvoerder, het die drie mans die vrou in die huis ingedwing, maar die kinders in die motor gelos.
Anders as wat vroeër berig is, sê Naidu die drie rowers het nie spesifiek vir die man gevra nie, maar dat hy op die rowers in die huis afgekom het.
Die man het blykbaar aan hulle gesê hulle kan vat wat hulle wil hê en gepleit dat hulle nie sy vrou en kinders moet seermaak nie.
Terwyl die drie mans juweliersware in die slaapkamer gevat het, het die man sy vuurwapen gekry en op hulle begin skiet.
Een van die rowers is in sy maag gewond en deur die ander twee uit die huis gesleep terwyl hulle skote op die huiseienaar afgevuur het.
Die rowers het hul makker egter op die erf gelos en gevlug.
Die gewonde man is in 'n hospitaal opgeneem waar hy onder polisiebewaking is. Die ander vermeende rowers is nog nie vasgetrek nie.